钦定古今图书集成/方舆汇编/职方典/第1490卷 > 《笕泉亭记》明·林凤
## 钦定古今图书集成/方舆汇编/职方典/第1490卷 > 《笕泉亭记》明·林凤

“景东卫治设在无量山麓，叠嶂，层峦穹然，后负峭壁
悬崖，左右环拱。前则原野宽平，一望无际，溪流萦回，
错综旋绕，特其中之所少歉者水耳。虽有寒泉数穴，
脉地细微，不足于用。昔人于创建之初，有见于此。乃
随山愬流，决渠接笕，将一舍许，顺势自然而导之，直
抵城之南隅。凿池一区，深阔各丈馀，甃以砖石，上覆”
以亭，下实以沙。岁令定夷门卒更相巡视，俾无阻滞。
故水之来无穷，而其用不乏。自成化初，亭废池塞，时
或寒泉少竭，则皆群趋竞取，惟恐弗得，甚至担瓶负
瓮，下汲溪流，人甚苦之。弘治甲寅，回禄为殃，毁串楼
若干楹，延及敌楼。时欲索杯水以救烈焰，其可得耶？
岁至丙辰，怀远将军杨侯佐总司兵政，视篆之馀，惩
创往事，谓斯亭正以“充不足、防不虞而设，今乃废而
弗修，可乎？”乃疏池建亭，凡三越月而功成。众皆谓杨
侯之惠吾侪者至矣。索予记之。